Агенцијата за заштита на правото на слободен пристап до информациите од јавен карактер, врз основа на член 111 став 1 од Законот за општата управна постапка (“Службен весник на Република Македонија“ бр. 124/2015), а согласно член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од К. Д. од Скопје, поднесена против Министерството за политички систем и односи меѓу заедиците, по предметот Барање за пристап до информации од јавен карактер, на 12.02.2024 година го донесе следното

 **Р Е Ш Е Н И Е**

1. Жалбата изјавена од К. Д. од Скопје, поднесена против Министерството за политички систем и односи меѓу заедиците, заведена во Агенцијата под бр.08-18 на 30.01.2024 година, по предметот Барање за пристап до информации од јавен карактер, **СЕ УВАЖУВА**.

**2. СЕ НАЛОЖУВА** на Имателот на информации да постапи по Барањето на Барателот согласно одредбите од Законот за слободен пристап до информации од јавен карактер.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

К. Д. од Скопје, како што е наведено во Жалбата, на 04.01.2024 година поднел Барање за пристап до информации од јавен карактер до Министерството за политички систем и односи меѓу заедиците, со кое побарал по е-маил да му се достави електронски запис на следните информации:

„Молам раководителите, вработените и советниците во министерството, како и нивните службени емаил адреси бидејќи не се достапни на вебстраната на министерството. Државни советници...Сектори...Посебни одделенија...“.

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба, заведена во Агенцијата под бр. 08-18 на 30.01.2024 година.

Агенцијата со електронски допис бр.08-18 од 31.01.2024 година ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што се смета дека Барањето е одбиено.

Агенцијата му укажува на Имателот на информации дека, согласно член 10 став 1 алинеја 6 од Законот за слободен пристап до информации од јавен карактер, имателите на иноформации се должни да ја информират јавноста преку својата интернет страница со објавување на: список на лица вработени кај имателот на информацијата со позиција, службен е-маил и службен телефон.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**